text: Klemt ihjel under vindmøllevinge
  08 maj 2017 kl. 15.06
  En 62-årig mand fra Nordjylland omkom i en arbejdsulykke på Esbjerg havn. Han blev klemt ihjel under en 10 tons tung vindmøllevinge.
  Ulykken skete kl. 11.24. Den 62-årige var chauffør på en følgebil, som fulgte vindmølletransporten til Zodiacvej i Esbjerg. Her skulle møllevingen, som er 49 meter og vejer 10 tons, læsses af.
  Det vides endnu ikke præcist, hvordan ulykken kunne ske.
  Den 62-årige fik førstehjælp, og politi og ambulance var hurtigt på stedet. Men ved ankomsten til Sydvestjysk Sygehus blev han erklæret for død.
  Arbejdstilsynet og en bilinspektør undersøger ulykkesstedet for at finde årsagen til arbejdsulykken.
  De pårørende til den 62-årige er underrettet, oplyser vagtchef Erik Lindholdt til TV SYD.
  
  